Source: https://kuria.birosag.hu/hu/sajto/sikerrel-vette-kuria-az-akadalyokat-az-uj-eljarasjogi-szabalyok-alkalmazasanak-elso-eveben
Timestamp: 2020-07-05 20:25:08
Document Index: 7375113

Matched Legal Cases: ['Kúria ', 'Kúria\n', 'Kúria ', 'Kúria ', 'Kúria ', 'bíróság ', 'Kúria ']

Sikerrel vette a Kúria az akadályokat az új eljárásjogi szabályok alkalmazásának első évében – Darák Péter beszámolója az Igazságügyi bizottság előtt | Kúria
Sikerrel vette a Kúria az akadályokat az új eljárásjogi szabályok alkalmazásának első évében – Darák Péter beszámolója az Igazságügyi bizottság előtt
Elsődleges feladata a bíróságoknak, így a Kúriának is a közbizalom megteremtése, a szakértelem biztosítása és a gyors ítélkezés előmozdítása – mondta dr. Darák Péter az Országgyűlés Igazságügyi bizottságának ülésén, 2019. november 6-án. A szakbizottság a Kúria elnökének a Kúria jogegység biztosítása és az önkormányzati normakontroll körében elvégzett 2018. évi tevékenységéről elkészített országgyűlési beszámolóját vitatta meg.
Képviselői kérdésre a legfőbb bírói fórum vezetője kifejtette, a valódi alkotmányjogi panasz intézményének bevezetésének egyik hatása, hogy a bírósági döntésekben az alkotmányos szempontokat fokozottabban veszik figyelembe. Ugyanakkor a gyakorlat azt mutatja, hogy az Alkotmánybíróság nem fölérendelt intézménye a rendes bíróságoknak, a joggyakorlat kialakítása továbbra is a rendes bíróságok feladata.
Szintén képviselői, az új törvénykönyvek és perrendtartási kódexek bevezetésével kapcsolatos kérdésekre válaszolva Darák Péter rámutatott, hogy a joggyakorlat-elemzések lezártát és a szakmai fórumok munkájának befejezését követően lesz világos, hogy a szabályok alkalmazása közben felmerült kérdések jogértelmezéssel vagy jogalkotással válaszolhatók meg. Mindazonáltal a Kúria elnöke szerint például az új Ptk. vizsgálata azt mutatja, hogy a joggyakorlatban felmerült problémák jelentős része jogértelmezés útján orvosolható.
A bizottság 11 igen, 0 nem és 0 tartózkodás mellett egyhangúlag támogatta a beszámoló elfogadását. A dokumentum elérhető az Országgyűlés honlapján: https://www.parlament.hu/irom41/06665/06665.pdf
A bizottsági ülésről az MTI tudósított.